5.9.2023 г.
BG
Официален вестник на Европейския съюз
C 315/7
Предварително уведомление за концентрация (Дело M.11223 – PAI PARTNERS/INFRA GROUP) Дело кандидат за опростена процедура (текст от значение за ЕИП)
(2023/C 315/06) 1.
На 24 август 2023 г. Комисията получи уведомление за планирана концентрация в съответствие с член 4 от Регламент (ЕО) No 139/2004 на Съвета (1).
Настоящото уведомление засяга следните предприятия: — PAI Partners SAS (Франция), („PAI Partners“), — We Connect Infra NV (Белгия) („Infra Group“).
PAI Partners ще придобие по смисъла на член 3, параграф 1, буква б) от Регламента за сливанията контрол над цялото предприятие Infra Group.
Концентрацията се извършва посредством покупка на дялове (акции).
2.
Търговските дейности на въпросните предприятия са:
— PAI Partners е европейско дружество за частни капиталови инвестиции, което управлява фондове, инвестиращи в дружества с дейност в следните сектори: бизнес услуги, хранителни и потребителски стоки, промишлеността като цяло и здравеопазване.
PAI Partners е и дружество-майка на, наред с другото: — M Group Services („MGS“), дружество, предоставящо инфраструктура, данни и други услуги на регулираните сектори на комуналните услуги, телекомуникациите и транспорта; — Apleona, дружество за услуги в областта на недвижимите имоти, което предоставя главно услуги по управление на съоръжения, по-специално техническо управление на съоръжения (напр. експлоатация и поддръжка на сгради, енергийно управление), инфраструктурно управление (напр. почистване, кетъринг, охрана) и търговско управление (напр. управление на имоти, фактуриране, управление на договори); както и — Apave, дружество, осъществяващо дейност в областта на техническото, екологичното, човешкото и цифровото управление на риска.
Като част от дейността си Apave предлага пълен набор от услуги, свързани с изпитване, техническа инспекция, технически контрол и сертифициране на техническото строителство („услуги TIC“).
В по-незначителна степен то предлага професионални консултантски услуги и услуги за обучение, свързани и с управлението на риска, — Infra Group е доставчик на мултидисциплинарна мрежова инфраструктура (електроенергия, водоснабдяване и канализация, газ и централно отопление, телекомуникации, преместване на земни маси, промишленост и обществено осветление).
Предприятието предлага пълна гама от услуги — от проектиране, инженерство и инсталиране до поддръжка на инфраструктурни мрежи.
Infra Group развива дейност в Белгия, Франция, Германия и Нидерландия. 3.
След предварително проучване Комисията констатира, че сделката, за която е уведомена, би могла да попадне в приложното поле на Регламента за сливанията.
Въпреки това Комисията си запазва правото на окончателно решение по тази точка.
В съответствие с Известието на Комисията относно опростена процедура за разглеждане на някои концентрации съгласно Регламент (ЕО) No 139/2004 на Съвета (2) следва да се отбележи, че това дело би могло да бъде разгледано по процедурата, посочена в Известието.
4.
Комисията приканва заинтересованите трети страни да представят евентуалните си забележки по планираната сделка.
Забележките трябва да бъдат получени от Комисията не по-късно от 10 дни след датата на настоящата публикация.
Моля, винаги посочвайте следния референтен номер: M.11223 – PAI PARTNERS/INFRA GROUP (1) ОВ L 24, 29.1.2004 г., стр. 1 („Регламент за сливанията“).
(2) ОВ C 366, 14.12.2013 г., стр. 5.